Ath Ahmed d taddart n Hocine Aït Ahmed. D taddart n yimrabḍen mebla lǧameɛ.Tewwi isem-agi imi d nutni i yerzan ɣer din d imezwura. D tamurt, diɣ, n Ccix Muḥend U lḥusin i as-yennan : ‘’a win ineqqen irgazen, aẓakka-k, ad t-qqazen’’. Seg twacult n Ccix Muḥend i d-yefruri Ait Ahmed, s tama n yemma-s, axater Ccix Muḥend U lḥusin d amengur ur yesɛi ara dderya. Acu kan, ɣef wakken i d-yenna yiwen seg twacult n Ait Ahmed, yesɛa yiwen,yemmut d amecṭuḥ. Ula d Bentaleb med Taher Said, yenna-aɣ-d asefru i yexdem Ccix Muḥend ɣef wasmi yemmut mmi-s.